Хөгжлийн бэрхшээлтэй хүмүүсийн

сурч боловсрох эрхийг хэрхэн

хангаж буй талаарх мэдээлэл

1. Монгол Улсад хүчин төгөлдөр мөрдөгдөж байгаа хууль тогтоомжид хөгжлийн бэрхшээлтэй суралцагч ерөнхий боловсролын сургуульд элсэн орохыг хориглосон заалт байхгүй. Бага, дунд боловсролын тухай хуулийн “ерөнхий боловсролын сургууль нь хөгжлийн бэрхшээлтэй хүүхдэд бага, суурь, бүрэн дунд боловсрол эзэмшүүлэх нөхцөлийг бүрдүүлэх үүрэгтэй” гэсэн заалтыг хэрэгжүүлэн, хөгжлийн бэрхшээлтэй хүүхэд ердийн сургуульд суралцах нөхцөл бололцоог хангахад анхаарч ажиллаж байна.
2. Хөгжлийн бэрхшээлтэй суралцагчдад сургуулийн өмнөх болон бага, суурь, бүрэн дунд, дээд боловсрол олгох асуудлыг Боловсрол, шинжлэх ухааны яам хариуцдаг. Хөгжлийн бэрхшээлтэй иргэнд мэргэжлийн боловсрол эзэмшүүлэх, хөдөлмөр эрхлэлтийг дэмжих арга хэмжээ, үйлчилгээг Хөдөлмөрийн яам хариуцан ажилладаг.
3. Хөгжлийн бэрхшээлтэй хүүхдийн эрэлт хэрэгцээг хангахуйц боловсрол, эрүүл мэнд, нийгмийн хамгааллын үйлчилгээг хөгжүүлэх зорилгоор “Хөгжлийн бэрхшээлтэй хүүхдийг боловсролд тэгш хамруулах хөтөлбөр”-ийг Монгол Улсын Боловсрол, соёл, шинжлэх ухааны сайд, Эрүүл мэндийн сайд, Нийгмийн хамгаалал, хөдөлмөрийн сайдын хамтарсан тушаалаар баталж 2003-2008 онд хэрэгжүүлсэн.

Хөтөлбөрийн хүрээнд хөгжлийн бэрхшээлтэй хүүхдийг боловсролд тэгш хамруулан сургах эрх зүйн орчныг боловсронгуй болгож, хөгжлийн бэрхшээлтэй хүүхдийн сурч боловсрох орчин нөхцөлийг сайжруулахад чиглэсэн техник, тоног төхөөрөмж, сургалтын хэрэглэгдэхүүний шууд хөрөнгө оруулалт нэмэгдсэн. Мөн нийгмийн болон хувь хүний сэтгэл зүй, хандлагад өөрчлөлт гаргах, ердийн сургууль, цэцэрлэгт хөгжлийн бэрхшээлтэй хүүхэд суралцах тэгш боломжоор хангасан орчныг бүрдүүлэх эхлэлийг тавьж, улмаар үйлчилгээний хүртээмж, үр нөлөөг нэмэгдүүлэхэд тодорхой ахиц гарсан.

"Хөгжлийн бэрхшээлтэй хүүхдийг боловсролд тэгш хамруулах хөтөлбөр-2"-ын төслийг боловсруулан, ойрын хугацаанд батлуулахаар бэлтгэлийг хангаж байна. Уг хөтөлбөрийг 5 жилийн хугацаанд буюу 2014-2018 он хүртэл хэрэгжүүлнэ.

Танай байгууллагаас ирүүлсэн асуултын хүрээнд хөгжлийн бэрхшээлтэй хүүхдийн сурч боловсрох эрхийг хангах чиглэлээр хэрэгжүүлж буй бодлого, үйл ажиллагаа, цаашид авах арга хэмжээний талаар товч мэдээлэл хүргүүлж байна. Үүнд:

1. Боловсролын тухай хуульд заасны дагуу нэг суралцагчид ногдох хувьсах зардлыг сургуулийн байршил, хэв шинж, мэргэжлийн чиглэл, олон улсын хөтөлбөрийн сургалттай ерөнхий боловсролын сургуулийн сургалтын онцлог болон хөгжлийн бэрхшээлтэй суралцагчийн тусгай хэрэгцээтэй уялдуулан сургалтын байгууллага тус бүрээр ялгавартай тогтоож байна.

Монгол Улсын Засгийн газрын 2012 оны 185 дугаар тогтоолд “Хөгжлийн бэрхшээлтэй хүүхдэд тусгай хэрэгцээт боловсрол олгох сургалтын байгууллагад санхүүжилт олгохдоо нэг сурагчийн хувьсах зардлын нормативыг 3 дахин нэмэгдүүлж тооцно. Энэхүү заалт хөгжлийн бэрхшээлтэй хүүхэд сургаж байгаа ердийн цэцэрлэг, сургуульд нэгэн адил хамаарна” гэж заасан. Хөгжлийн бэрхшээлтэй нэг суралцагчид ногдох хувьсах зардал 3 дахин нэмэгдсэнээр энгийн сургууль, цэцэрлэгт хөгжлийн бэрхшээлтэй хүүхдийг элсүүлэх хөшүүрэг болохын зэрэгцээ тусгай сургуулиудын сургалтын орчин, нэг хүүхдэд үзүүлэх үйлчилгээ сайжирч байна.

1. Хөгжлийн бэрхшээлтэй хүүхдэд үзүүлж буй боловсролын үйлчилгээний хүрээ, төрөл, чанарыг нэмэгдүүлэх, тэдэнд үзүүлэх үйлчилгээг боловсронгуй болгох, бие даан ажиллаж амьдрах чадвар эзэмшүүлэх, нийгэмшүүлэх, сургалтын таатай орчин бүрдүүлэхэд төрөөс дараах байдлаар онцгойлон анхаарч байна. Үүнд:
* **Эрх зүйн орчны шинэчлэл**: Улсын Их Хурлын 2012 оны намрын ээлжит чуулганаар Боловсролын тухай хууль, Сургуулийн өмнөх боловсролын тухай хууль, Бага, дунд боловсролын тухай хууль, Хөгжлийн бэрхшээлтэй иргэний нийгмийн хамгааллын тухай хууль зэрэг хуулиудад нэмэлт өөрчлөлт оруулснаар 16 хүртэлх насны хүүхдийн хөгжлийн бэрхшээлийг тодорхойлох чиг үүрэг бүхий оношилгооны комисс ажиллах, ерөнхий боловсролын сургуулийн эмч, бага ангийн багшид хөгжлийн бэрхшээлтэй хүүхдийн тооноос хамаарч цалингийн нэмэгдэл олгох, ерөнхий боловсролын сургуульд хөгжлийн бэрхшээлтэй хүүхдийн тооноос хамаарч тусгай мэргэжлийн багш, туслах багш, сэтгэл зүйч, сувилагч, нийгмийн ажилтан ажиллуулах зэрэг олон асуудлыг шийдвэрлэсэн болно.
* **Ном, сурах бичиг:** Тусгай хэрэгцээт боловсролын сурах бичгийн эх зохиох багийг анх удаа 2012 онд шалгаруулж, гэрээ байгуулан сурах бичиг зохиолгох, хэвлүүлэх ажлыг эхлүүллээ. Энэ нь хөгжлийн бэрхшээлтэй сурагчдад зориулсан сурах бичгийг албан ёсоор зохиолгож байгаагаараа ач холбогдолтой ажил болж байна. 2013-2014 оны хичээлийн жилд хөгжлийн бэрхшээлтэй суралцагчдад зориулсан 3 сурах бичгийг хэвлүүлэн, сургуулиудад хүргүүлээд байна. Цаашид хөгжлийн бэрхшээлтэй хүүхдэд зориулсан сурагчийн болон багшийн ном, гарын авлагыг жил бүр ээлж дараатай хэвлүүлнэ.
* **Боловсон хүчин:** Бага, дунд боловсролын тухай хуульд орсон нэмэлт өөрчлөлтийн дагуутусгай сургуулийн бага ангиуд туслах багштай болсноор ангийн багш хичээл сургалтдаа бүрэн анхаарал хандуулах, нэг сурагчид зарцуулах цаг ихсэхээс гадна хөгжлийн бэрхшээлтэй сурагчдад тавих анхаарал халамж сайжрах зэрэг давуу талтай байна. Мөн сэтгэл зүйч, сувилагч ажилласнаар хөгжлийн бэрхшээлтэй суралцагчдад учирсан бэрхшээлийг шийдвэрлэхэд сэтгэл зүйн туслалцаа үзүүлэх болон эмчийн ажлын ачааллыг багасгах, сэргээн засах үйлчилгээг цогц байдлаар хүргэх боломжтой болж байгаа юм.

Монгол Улсын Их Хурлын 2013 оны 19 дүгээр тогтоолоор хөгжлийн бэрхшээлтэй хүнтэй ажиллах чиглэлээр мэргэших дохионы хэлний багш, арга зүйч, эмч, согог зүйч зэргийг бэлтгэх зорилгоор нийт 20-оос доошгүй хүнийг жил бүр гэрээгээр, сургалтын төрийн сангийн зардлаар гадаадад сургахаар заасан. Мөн Монгол Улсын Боловсролын их сургуульд тусгай хэрэгцээт боловсролын багшийн ангийг нээж ажиллуулахаар бэлтгэл ажлыг хангаж байна.

* **Сургалтын орчин:** Хөгжлийн бэрхшээлтэй иргэний нийгмийн хамгааллын тухай хуульд ерөнхий боловсролын тусгай сургуулийн бүх суралцагчийн үдийн хоолны зардлыг улсын төсвөөс санхүүжүүлэхээр заасан бөгөөд 2014 оны 01 сарын 01-ээс хэрэгжүүлнэ. Мөн 6 тусгай сургуулийг хөгжлийн бэрхшээлтэй хүүхдийг хэрэгцээнд тохирсон зориулалтын автобусаар хангах арга хэмжээ авч байна.
1. Сургуулийн өмнөх боловсролын тухай хууль, Бага, дунд боловсролын тухай хуульд “Хөгжлийн бэрхшээлтэй хүүхэдтэй ажиллаж байгаа багш, нийгмийн ажилтан нь хөгжлийн бэрхшээлтэй суралцагчийн онцлогт тохирсон заах арга барилыг эзэмшсэн байна” гэсэн нэмэлт өөрчлөлт оруулснаар багш бэлтгэдэг их, дээд сургуулийн хөтөлбөрт хөгжлийн бэрхшээлтэй хүүхэдтэй ажиллах арга зүйн чиглэлээр мэргэжлийн хичээлийг оруулах эрх зүйн орчин бүрдсэн болно. Мөн ерөнхий боловсролын сургуулийн багшийн мэргэжлийг дээшлүүлэх, давтан сургах хөтөлбөрт хөгжлийн бэрхшээлтэй хүүхэдтэй ажиллах арга зүй, сурган сэтгэл судлалын агуулгыг тусгах, тусгай хэрэгцээт боловсролын чиглэлээр сургалт явуулах зэрэг арга хэмжээг авч хэрэгжүүлж байна.
2. 2012-2013 оны хичээлийн жилийн статистик мэдээллээр Монгол Улсын хэмжээнд нийт хөгжлийн бэрхшээлтэй суралцагчийн 10 орчим хувь нь тусгай сургуульд суралцаж байна. Хөгжлийн бэрхшээлтэй хүүхдийн 90 хувь нь ердийн сургуульд хамрагдаж байгаа болно. Тусгай сургуульд суралцаж байгаа хөнгөн хэлбэрийн хөгжлийн бэрхшээлтэй хүүхдийг ерөнхий боловсролын сургуульд шилжүүлэн сургах тогтолцоог бүрдүүлж байна. Холбогдох хууль тогтоомжид нэмэлт өөрчлөлт оруулах зэргээр хөгжлийн бэрхшээлтэй хүүхдийг ердийн сургуульд суралцуулахыг дэмжсэн үйл ажиллагааг хэрэгжүүлж байна.
3. Хөгжлийн бэрхшээлтэй сурагчдыг боловсролд тэгш хамруулахад шаардлагатай дэмжлэг туслалцааг Боловсрол, шинжлэх ухааны яамнаас үзүүлж байна. Ерөнхий боловсролын сургуулиудад хөгжлийн бэрхшээлтэй хүүхдийн онцлог хэрэгцээнд нийцсэн орчин бүрдүүлэх, багшлах боловсон хүчнийг бэлтгэх, ном сурах бичгээр хангах, хөгжлийн бэрхшээлтэй хүүхдийн боловсролын үнэлгээний журам боловсруулах зэрэг шат дараалсан арга хэмжээг авч хэрэгжүүлж байна.
4. Хөгжлийн бэрхшээлтэй сурагчдын онцлогт тохирсон шалгалтын арга зүйг нэвтрүүлэх талаар анхаарч ажиллаж байна. Тухайлбал, харааны бэрхшээлтэй сурагчид зориулан шалгалтын материалыг брайл үсгээр хэвлэж, шалгалт өгөх орчин нөхцөлийг бүрдүүлэх зэрэг эхлэл тавигдаж байна. Цаашид энэ чиглэлээр тусгайлан арга хэмжээ авахаар ажиллаж байгаа болно.
5. Багш бэлтгэдэг их, дээд сургуулийн хөтөлбөрт тусгай хэрэгцээт боловсролын агуулгыг тусган хэрэгжүүлж байна. Цаашид тэгш хамруулах боловсролыг түгээн дэлгэрүүлэх үйл ажиллагааг хүүхэд нэг бүрийг хөгжүүлэх үзэл баримтлал, арга зүйтэй уялдуулан багш бэлтгэх их, дээд сургууль болон багшийн мэргэжил дээшлүүлэх, давтан сургах сургалтын агуулгад хэрхэн нэвтрүүлэх талаар үндэсний хэмжээнд судалгааны баг ажиллуулах, тэдний боловсруулсан загварыг сургалтын төлөвлөгөө, хөтөлбөрт тусган хэрэгжүүлж, турших, дүн шинжилгээ хийх, сайжруулах арга хэмжээг авч хэрэгжүүлж байна. Боловсрол, шинжлэх ухааны яаманд хөгжлийн бэрхшээлтэй суралцагчийн бодлого, төлөвлөлт хариуцсан мэргэжилтэн, Боловсролын хүрээлэн болон Багшийн мэргэжил дээшлүүлэх институтэд тусгай хэрэгцээт боловсролын асуудал хариуцсан эрдэм шинжилгээний ажилтан тус тус бие даасан орон тоогоор ажиллуулж эхлээд байна.
6. “Сургуулийн өмнөх болон бага, дунд боловсролын чанарын шинэчлэл” хөтөлбөрийн хүрээнд бага, дунд боловсролын үндэсний стандарт, сургалтын хөтөлбөрийг боловсруулах, хүүхэд нэг бүрийн онцлог хэрэгцээнд тохирсон сургалтын арга зүй, технологийг нэвтрүүлэх, нийгмийн захиалга, хөгжлийн хэрэгцээ шаардлагыг хангасан багш бэлтгэх болон багшийн тасралтгүй хөгжлийн тогтолцоог бий болгох зэрэг зорилт дэвшүүлэн хэрэгжүүлж байна. Мөн цэцэрлэг болон сургуулийн гадаад, дотоод орчны стандарт, сурах бичигт тавих шаардлагыг боловсруулж, мөрдүүлнэ. Боловсролын чанарын шинэчлэлийн хүрээнд тэгш хамруулан сургах нөхцөлийг бүрдүүлэх, анги дүүргэлтийг оновчтой тогтоох, хөгжлийн бэрхшээлтэй суралцагчийн онцлогт тохирсон хэрэглэгдэхүүн, сургалтын орчныг бүрдүүлэх зэрэг олон талт арга хэмжээг авч хэрэгжүүлнэ.
7. Монгол Улсад дохионы хэлний стандартыг шинэчлэн боловсруулж, мөрдүүлэхээр ажиллаж байна. Сонсголын бэрхшээлтэй хүүхдийн тусгай сургуульд сонсгол, хэл ярианы бэрхшээлтэй сурагчдад тусгай хэрэгцээт боловсролыг аман болон бичгийн хэл, дохионы хэлний хосолсон сургалтаар олгож байна. Сонсголын бэрхшээлтэй сурагчдын хувьд анхдагч буюу төрөлх хэл нь дохионы хэл учраас багаас нь үгийн утгыг дохионы хэлээр тайлбарлан, хурууны үсгээр илэрхийлж сургахын зэрэгцээ авиаг зөв дуудуулж сургадаг.
8. Монгол Улсын Засгийн газрын 2012-2016 оны үйл ажиллагааны хөтөлбөрт “ерөнхий боловсролын сургалтад хүүхэд бүрийг хөгжүүлэх бодлого баримтлан, үндэсний шинэ стандарт нэвтрүүлнэ” гэж заасан бөгөөд суралцагч бүрийн онцлог хэрэгцээнд нийцсэн сургалтын орчин, хэрэглэгдэхүүн, арга технологийг бий болгож хөгжүүлэхэд бүх шатны сургалтын байгууллага үйл ажиллагаагаа чиглүүлж байна. Хөгжлийн бэрхшээлтэй хүүхдийн оношилгоо болон боловсролын үнэлгээний асуудлыг шийдвэрлэх, тэдний сургуульд суралцах орчны дэд бүтцийг сайжруулах, багшлах боловсон хүчнийг бэлтгэх, мэргэшүүлэх тогтолцоог төлөвшүүлэх зэрэг арга хэмжээг уялдаа холбоотойгоор авч хэрэгжүүлж байна.
9. Хөгжлийн бэрхшээлтэй хүүхэд, иргэдийн боловсрол эзэмших эрхийг хангах, эрүүл мэнд, нийгмийн хамгаалал, хөдөлмөр эрхлэлтийг дэмжих, ажлын байр нэмэгдүүлэх, сургалтад хамруулах бодлогын шийдвэрийг хөгжлийн бэрхшээлтэй иргэдийн төрийн бус байгууллагуудын саналыг үндэслэн нийгмийн түншлэлийн байгууллагуудын хүрээнд гаргадаг тогтолцоог Монгол Улсад бүрдүүлж байна.
10. Сургуулийн өмнөх боловсрол болон ерөнхий боловсролын сургуульд суралцаж буй хөгжлийн бэрхшээлтэй хүүхдийн статистик мэдээллийг Боловсрол, шинжлэх ухааны яам нэгтгэн гаргадаг бөгөөд боловсролд хамрагдаагүй хөгжлийн бэрхшээлтэй хүүхдийн тооцоо судалгааг гаргах, боловсролд хамруулах талаар анхаарч ажиллаж байна. Хүн амын хөгжил, нийгмийн хамгааллын яамтай хамтран хөгжлийн бэрхшээлтэй хүүхэд, иргэдийн нэгдсэн санг бий болгохоор төлөвлөөд байна.
11. Монгол Улсын Хүн ам, орон сууцны 2010 оны тооллогоор нийт хүн амын 4.1 хувь буюу 108071 хөгжлийн бэрхшээлтэй иргэн байна гэсэн тооцоо судалгаа гарсан байна. Боловсролын салбарын 2012-2013 оны хичээлийн жилийн статистикийн мэдээллээр сургуулийн өмнөх боловсролд 1253 /үүнээс: тусгай цэцэрлэгт 139/, ерөнхий боловсролд 16373 /үүнээс: тусгай сургуульд 1598/ хүүхэд хамрагдсан. Ерөнхий боловсролын сургуульд суралцаж буй хөгжлийн бэрхшээлтай хүүхдийг хөгжлийн бэрхшээлийн хэлбэрээр нь авч үзвэл харааны бэрхшээлтэй 6925 /үүнээс: эмэгтэй 4015/, сонсголын бэрхшээлтэй 2405 /үүнээс: эмэгтэй 1102/, хэл ярианы бэрхшээлтэй 2285 /үүнээс: эмэгтэй 917/, оюуны бэрхшээлтэй 1309 /үүнээс: эмэгтэй 594/, хөдөлгөөний бэрхшээлтэй 1985 /үүнээс: эмэгтэй 969/, хавсарсан хэлбэрийн бэрхшээлтэй 1465 /үүнээс: эмэгтэй 680/ суралцагч байна.